b'\n_START_ARTICLE_\nAntikythera-mekanismen\n_START_PARAGRAPH_\nAntikythera-mekanismen er en artefakt fra antikken p\xc3\xa5 st\xc3\xb8rrelse med en skot\xc3\xb8js\xc3\xa6ske. Den indeholder mere end 30 tandhjul og drejeskiver og  er i dag delt i tre hovedstykker og nogle mindre fragmenter. Den b\xc3\xa6rer mange gr\xc3\xa6ske inskriptioner._NEWLINE_Den blev fundet i Antikythera-skibsvraget ud for den Gr\xc3\xa6ske \xc3\xb8 Antikythera mellem Kythera og Kreta. _NEWLINE_Skibsvraget blev opdaget i \xc3\xa5r 1900 p\xc3\xa5 omkring 43\xc2\xa0m , og mange statuer og andet blev hentet op af svampedykkere. Skibet er sunket 87 f.Kr.-80 f.Kr.. Det er muligt at Antikythera-mekanismen er \xc3\xa6ldre. Den 17. maj 1902 opdagede ark\xc3\xa6ologen Spyridon Stais at et af stenstykkerne havde tandhjul indlejret._NEWLINE_Mekanismen er en af de \xc3\xa6ldste kendte tandhjulsmekanismer. Den \xc3\xa6ldste er formentligt Den Sydpegende Hestevogn. Delene er sm\xc3\xa5 og kompleksiteten er sammenlignelig med et ur lavet i det 18. \xc3\xa5rhundrede._NEWLINE_ _NEWLINE_ _NEWLINE_Den er lavet af bronze og monteret i en tr\xc3\xa6ramme. Den har undret videnskabs- og teknologi-historikere siden opdagelsen._NEWLINE_Den mest accepterede teori om mekanismens funktion er, at den viser, hvordan mange af vores solsystems legemer bev\xc3\xa6gede sig i forhold til hinanden og visse stjerner (se ogs\xc3\xa5 Jens Olsens Verdensur). Faktisk kan man bl.a. se solens og m\xc3\xa5nens vandring over dyrekredsen, og de \xc3\xa6gyptiske kalender m\xc3\xa5nedsnavne kan afl\xc3\xa6ses. P\xc3\xa5 det tidspunkt kendte man fem planeter, solen og m\xc3\xa5nen. Mekanismen blev sandsynligvis drevet af et h\xc3\xa5ndsving._NEWLINE_Den originale mekanisme er udstillet i National Archaeological Museum in Athens i bronzesamlingen sammen med en replika. En anden kopi er i American Computer Museum i Bozeman i Montana.\n_START_SECTION_\nRekonstruktioner\n_START_PARAGRAPH_\nMekanismen er rekonstrueret talrige gange og viser, at den virkede. I 2010 i lego._NEWLINE_Rekonstruktionerne underbygger antikkens tekster. Cicero skrev i det 1. \xc3\xa5rhundrede f.Kr., at "vores ven Poseidonios for nylig har konstrueret et instrument, som ved hver omdrejning, kan vise solens, m\xc3\xa5nens og de fem planeters bev\xc3\xa6gelse". S\xc3\xa5danne apparater n\xc3\xa6vnes ogs\xc3\xa5 andre steder og st\xc3\xb8tter formodningen om, at der i antikken var en gr\xc3\xa6sk tradition for kompleks mekanisk teknologi, som senere blev overleveret via den arabiske verden.\n_START_SECTION_\nIgangv\xc3\xa6rende forskning\n_START_PARAGRAPH_\nAntikythera-mekanismen bliver studeret under The Antikythera Mechanism Research Project, som er et f\xc3\xa6lles forskningsprogram mellem Cardiff University, the National and Kapodistrian University of Athens, the Aristotle University of Thessaloniki, the National Archaeological Museum of Athens, X-Tek Systems UK og Hewlett-Packard USA, finansieret af Leverhulme Trust og the Cultural Foundation of the National Bank of Greece._NEWLINE_Apparatets unders\xc3\xb8gelse forudsatte, at den ikke blev flyttet fra museet, s\xc3\xa5 Hewlett-Packard byggede en 8 tons tung 3D r\xc3\xb8ntgen-scanner omkring mekanismen, kaldet "PTM Dome". Billederne bliver processeret ved at anvende 400kV microfocus computerised tomography._NEWLINE_I juni 2006 blev det annonceret, at man har fundet 2.000 tegn. Det meste af den gr\xc3\xa6ske tekst (95%) har kunnet afl\xc3\xa6ses. Den leverer et st\xc3\xa6rkt vidnesbyrd om, at Antikythera-mekanismen m\xc3\xa5 v\xc3\xa6re en astronomicomputer._NEWLINE_Dens kompleksitet er ude af trit med tidligere antagelser om de gamle gr\xc3\xa6keres tekniske form\xc3\xa5en. En teori, som i \xc3\xb8jeblikket unders\xc3\xb8ges er, at Antikythera-mekanismen blev lavet i akademiet grundlagt af den stoiske filosof Poseidonios p\xc3\xa5 den gr\xc3\xa6ske \xc3\xb8 Rhodos.'